和曾端伯安撫勸道歌
作者：郭印
朝代：宋

paragraphs: 保形保生保命，戒色戒酒戒茶。
夜氣若要長在，晚食尤宜減些。
養心莫如寡欲，存誠唯是閑邪。
辨得天清地濁，吞取日精月華。
寒灰便是發焰，枯根立可生芽。
學者捨本逐末，病眼執著空花。
罔窮聖道一轍，徒誦丹書五車。
正似鍊和金鑛，何殊嚼蔗吞查。
不知達人到此，元始浩刼爲家。
燕坐能事畢矣，行遍海角天涯。
鑑明不受微垢，玉潔靡見纖瑕。
視軒冕如桎梏，棄財寶若泥沙。
曲江一輪秋桂，豈容霧掩雲遮。
盤旋火龍水虎，和合陰汞陽砂。
真身自然騰化，駕鳳高凌紫霞。
哀哉傍門小法，作用千種參差。
箇箇辛苦無成，白首空自悲嗟。